Oudburgemeester van Nelson Mandelabaai sterf | Maroela Media
Mongameli Bobani, vorige burgemeester van die Nelson Mandelabaai-metro in Port Elizabeth, is Woensdagmiddag laat aan Covid-19-verwante oorsake dood nadat hy sowat drie weke gelede weens die virus in 'n hospitaal opgeneem is.
Bobani was 'n lid van die United Democratic Movement (UDM) van genl. Bantu Holomisa en het van 2016 as onderburgemeester in 'n DA-geleide koalisie gedien. Nadat korrupsiebewerings teen hom gemaak is, het die UDM omgespring en met die ANC saamgespan in 'n koalisie waarin Bobani burgemeester geword het.
Onder sy bewind het die metro se geldelike posisie baie verswak te midde van sterk aanduidings van wanbestuur en korrupsie.
Hy is later met 'n mosie van wantroue uit die kussings gelig.
Holomisa het sy medelye met Bobani se vrou, kinders, familie en vriende, asook die UDM in Nelson Mandelabaai betuig.
"Ons loof raadslid Bobani vir die goeie werk wat hy vir die mense van Nelson Mandelabaai gedoen het en sy voortgesette pogings om die UDM in die Oos-Kaap te laat groei. Hy was altyd beskikbaar en gereed om sy moue op te rol. Ons sal sy energie en entoesiasme mis," het Holomisa gesê.
Geen begrafnisreëlings is in dié stadium nog bekend gemaak nie.
koronavirus Mongameli Bobani
Verstaan ek of lees ek verkeerd? Hulle loof hom vir wat hy blykbaar vir die gemeenskap gedoen het maar hy was korup! Hoe verstaan mens dit?
Ja waragtig hoe verstaan mens dit?
As gevolg van n behoorlike opvoedingspeil wil ek my nie in die berig verheug nie, maar kan ek nietemin Anel se sienswyse ondersteun.